b'\n_START_ARTICLE_\nLeningrado zoologijos sodas\n_START_SECTION_\nIstorija\n_START_PARAGRAPH_\nSankt Peterburgo zoologijos sod\xc4\x85 1865 m. \xc4\xafk\xc5\xabr\xc4\x97 Sofija (1813-1887) ir Julius  (?\xe2\x80\x931871) Gebgardtai. Po vyro mirties S. Gebgardt i\xc5\xa1tek\xc4\x97jo u\xc5\xbe E. A. Rosto (1842\xe2\x80\x931908). Rostas tapo zoologijos sodo savininku nuo 1873 m. Jam  vadovaujant, sodas buvo apr\xc5\xabpintas to meto technologin\xc4\x97mis naujov\xc4\x97mis, kolekcijoje buvo 200 r\xc5\xab\xc5\xa1i\xc5\xb3 1200 gyv\xc5\xabn\xc5\xb3, pauk\xc5\xa1\xc4\x8di\xc5\xb3 ir ropli\xc5\xb3. Sode buvo \xc4\xafrengta nuotek\xc5\xb3 kanalizacija, elektrinis ap\xc5\xa1vietimas, pastatytas 500 viet\xc5\xb3 teatras. \xc4\xaestaiga tur\xc4\x97jo savo pu\xc4\x8diam\xc5\xb3j\xc5\xb3 instrument\xc5\xb3 orkestr\xc4\x85, v\xc4\x97liau \xe2\x80\x93 ir simfonin\xc4\xaf, veik\xc4\x97 restoranas \xe2\x80\x9eZoologija\xe2\x80\x9c. 1897 m. Rostas i\xc5\xa1vyko \xc4\xaf Vokietij\xc4\x85, tod\xc4\x97l jo paliktam zoologijos sodui prasid\xc4\x97jo sunkmetis, ypa\xc4\x8d vykstant 1905\xe2\x80\x931907 m. Rusijos revoliucijai._NEWLINE_Po 1910 m. at\xc4\x97jus naujam savininkui, operet\xc4\x97s aktoriui ir verslininkui S. N. Novikovui (1850-1922), zoologijos sodas buvo atnaujintas: pastatyta nema\xc5\xbeai gyv\xc5\xabn\xc5\xb3 paviljon\xc5\xb3, sostin\xc4\x97s gyventojai v\xc4\x97l gal\xc4\x97jo pamatyti li\xc5\xabtus, hipopotamus, raganosius, dramblius ir kitus egzotinius gyv\xc5\xabnus. Zoologijos sode veik\xc4\x97 3 teatrai, atvira estrada, tiras, restoranas, karusel\xc4\x97, buvo rengiami dresiruot\xc5\xb3 \xc5\xbev\xc4\x97ri\xc5\xb3 pasirodymai, vaik\xc5\xb3 pramogos su poniais ir asiliukais. _NEWLINE_Po Spalio revoliucijos, 1918 m. zoologijos sodas buvo nacionalizuotas. Sodui vadovauti paskirtas zoologas N. P. Tanasij\xc4\x8diukas (1890\xe2\x80\x931960). Prie\xc5\xbei\xc5\xabr\xc4\x85 vykd\xc4\x97 Mokslo taryba, \xc4\xaf kuri\xc4\x85 buvo \xc4\xaftraukti garsiausi zoologai (panaikinta 1924 m.). Sode 1929 m. \xc4\xafsteigtas jaun\xc5\xb3j\xc5\xb3 zoolog\xc5\xb3 ratelis. Nuo 1932 m. prad\xc4\x97ta s\xc4\x97kmingai veisti nelaisv\xc4\x97je poliarinius lokius, kurie tuo metu zoologijos soduose buvo labai reti, tod\xc4\x97l poliarinis lokys v\xc4\x97liau buvo pavaizduotas Leningrado zoologijos sodo emblemoje._NEWLINE_1940 m. zoologijos sodui buvo skirtas naujas 171 ha sklypas Udelnajos parko rajone, ta\xc4\x8diau prasid\xc4\x97jus II pasauliniam karui, planai statyti nauj\xc4\x85 zoologijos sod\xc4\x85 nebuvo \xc4\xafgyvendinami. 1941\xe2\x80\x931944 m. sodas smarkiai nukent\xc4\x97jo, ta\xc4\x8diau net ir blokados metu zoologijos sodo darbuotojai, dirbdami sunkiomis s\xc4\x85lygomis, toliau t\xc4\x99s\xc4\x97 \xc4\xafstaigos darb\xc4\x85. Vasaros m\xc4\x97nesiais zoologijos sodas buvo atviras lankytojams, o nuo 1944 m. jis v\xc4\x97l dirbo i\xc5\xa1tisus metus (nenustojo veikti ir \xc5\xbev\xc4\x97ri\xc5\xb3 teatras). _NEWLINE_Pokaryje d\xc4\x97l sunki\xc5\xb3 ekonomini\xc5\xb3 s\xc4\x85lyg\xc5\xb3 nebuvo galimybi\xc5\xb3 keltis \xc4\xaf nauj\xc4\x85 teritorij\xc4\x85, tod\xc4\x97l buvo vystomas senasis zoologijos sodas. 1952 m. jam perduota dalis parko prie Liaudies nam\xc5\xb3, tod\xc4\x97l zoologijos sodo teritorija i\xc5\xa1augo daugiau nei 2,5 karto. 1950-1960-aisiais \xc4\xafsigyta daug \xc4\xafdomi\xc5\xb3 gyv\xc5\xabn\xc5\xb3, buvo vykdoma j\xc5\xb3 aklimatizacija. Pagal kolekcij\xc5\xb3 sud\xc4\x97t\xc4\xaf ir mokslinio populiarinimo lyg\xc4\xaf Leningrado zoologijos sodas u\xc5\xbe\xc4\x97m\xc4\x97 vien\xc4\x85 i\xc5\xa1 pirmaujan\xc4\x8di\xc5\xb3 viet\xc5\xb3 \xc5\xa1alyje._NEWLINE_1967 m. prad\xc4\x97ta sodo rekonstrukcija, kuri\xc4\x85 buvo planuojama atlikti per 3-5 metus. Bendrasis planas i\xc5\xa1 esm\xc4\x97s numat\xc4\x97 nauj\xc5\xb3 pastat\xc5\xb3 statyb\xc4\x85 esam\xc5\xb3 pastat\xc5\xb3 vietoje. \xc5\xa0i aplinkyb\xc4\x97 u\xc5\xbesit\xc4\x99susios statybos s\xc4\x85lygomis tapo pagrindine didel\xc4\x97s gyv\xc5\xabn\xc5\xb3 kolekcijos sumenkimo prie\xc5\xbeastimi ir tolesniais sunkumais. Zoologijos sodas panaikino drambli\xc5\xb3 ir begemot\xc5\xb3 buveines: begemotai buvo i\xc5\xa1si\xc5\xb3sti \xc4\xaf Kijev\xc4\x85, raganosis \xe2\x80\x93 \xc4\xaf Gardin\xc4\x85, Afrikos dramblys \xe2\x80\x93 \xc4\xaf Ta\xc5\xa1kent\xc4\x85. Iki 1988 m. buvo pastatyti tik 8 pastatai. 1996 m. prasid\xc4\x97jo terariumo statyba, ta\xc4\x8diau d\xc4\x97l nepakankamo finansavimo ji buvo nutraukta. \xc5\xa0is pastatas, kaip egzotariumas, lankytojams buvo atidarytas tik 2007 m. Jame dabar yra akvariumas su koralais, j\xc5\xabros ir g\xc4\x97lo vandens \xc5\xbeuvimis ir kitais vandens gyv\xc5\xabnais, taip pat ropli\xc5\xb3, varliagyvi\xc5\xb3, vabzd\xc5\xbei\xc5\xb3 kolekcija, \xc5\xa1ilt\xc5\xb3j\xc5\xb3 kra\xc5\xa1t\xc5\xb3 pauk\xc5\xa1\xc4\x8di\xc5\xb3 ir smulki\xc5\xb3 pl\xc4\x97\xc5\xa1r\xc5\xabn\xc5\xb3 \xc5\xbeiemos voljerai, demonstruojami drie\xc5\xbeai, v\xc4\x97\xc5\xbeliai, krokodilai ir kiti gyv\xc5\xabnai._NEWLINE_2005 m. miesto vald\xc5\xbeia pri\xc4\x97m\xc4\x97 zoologijos sodo pl\xc4\x97tros istorin\xc4\x97je teritorijoje, kur ji dabar yra, koncepcij\xc4\x85. Pagal \xc5\xa1\xc4\xaf dokument\xc4\x85 zoologijos sodas turi atitikti Europos standartus. 2015 m. Rusijos bankas i\xc5\xa1leido atminimo monet\xc4\x85, skirt\xc4\x85 zoologijos sodo 150-me\xc4\x8diui pamin\xc4\x97ti.'